da da da de da da da en en da da da sv da da da da da da da da da da da da da da sv da da da da da da da da da da da en da da da da da da da da da da en da da da da da da da da da da da da en da da da da da da da da da da da da da da da en da da da da da da da da da da da en da da da da da da da da da da da da da da da da da en da da da da da da da da da da da da da da da da da da da da en da da da da da da da da da da da da da da de da da da da da da da da da da da da da da da da da da de da da da da da da da sv en en nl nl da en da de de en en nl en en nl nl sv en da de de en en nl en en nl sv en da de de en en nl en en sv nl da en da de da en en nl en en nl sv en da da da en en nl en en nl nl sv en da da da en en nl en en nl nl sv en da de de en en nl en en nl nl da en da de de en en nl en en nl nl da en da de de en en nl en en nl nl sv en da de nl it sv da da en id da da nn sl da id fr en da de en da
Bloggen om Danmark, Danskerne og Danskheden
Klimaet kræver en nedgang på 75% i levestandard
Udgivet den 9. maj 2019 af admin
Valgets modeord er klima. Vi snakker om det hele tiden, og især de unge siger, at de vil stemme efter det.
Klimaet, som i disse år ændres i rivende hast – i den gale retning, og alt sammen pga. os mennesker og vores tøjlesløse forbrug af jordens ressourcer. Men nu skal der sadles om, hvis vi vil fortsætte med at eksistere som art her på planeten.
Det er vi klar over – og det samme er politikerne klar over, så alle lover GODE KLIMALØSNINGER. Nogle taler om at spise mindre kød, afgift på flyrejser, genanvendelse af plastic og så videre.
Men INGEN som i INGEN tør for alvor tage tyren ved hornene og sige det, som skal siges:
Nemlig at vi er nødt til at gå markant ned i levestandard, hvis det skal batte noget. For skulle alle på kloden leve, som vi gør det i Danmark i dag, så ville det kræve FIRE jordkloder. 4 jordkloder – men vi har kun én.
Vi i Danmark skal altså gå 75% ned i levestandard sådan cirka, hvis vi virkelig vil det her. Men det er en utopi, som kun er for de få danske familier, der allerede for længst er flygtet op i de svenske skove.
Så hvad vi nu skal gøre, er et rigtig betændt spørgsmål: Skal vi acceptere, at det lakker mod enden og slutte af med en mægtig forbrugsfest? Eller vil vi i stedet finde på dårlige undskyldninger for, hvorfor vi godt kan fortsætte med vores livsstil – samtidig med at mennesker dør af sult og forurening i de fattige dele af verden?
Ser man på vores adfærd hidtil, så bliver det nok det sidste i kombination med lidt lappeløsninger kaldet ulandshjælp.
For klimaet selv kræver en nedgang hos os på 75% i levestandard, hvis vi vil redde det her. Men det kommer ikke til at ske. Det er vi alt for egoistiske og magelige til – også de unge, som ligesom alle andre generationer vil have deres mobiler, fester, tøj osv. Så ja, det ender med forbrugsfesten …
Men at sige det åbent i en valgkamp er der ikke stemmer i – så det tier politikerne med.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Demokrati & Debat, Hverdagsliv i Danmark, Miljø & Natur, Politik, Viden & Teknologi | Tagget de unge, jordklode, klima, levestandard, politikere, stemme, valgkamp | Skriv et svar
OK18: Det handler (ikke kun) om mad
Udgivet den 23. april 2018 af admin
Når man lytter på vandrørene, både de officielle og de uofficielle, så tegner der sig et klart billede af situationen til OK18 lige nu: Kommunerne og regionerne er helt klar – det samme er alt omkring løn og arbejdstid, også lærernes.
MEN der er stadig en prop og en knast, som spærrer – og det er den betalte spisepause, og her er det især i staten, at problemet findes. Dels fordi mange statsansatte i dag IKKE har en betalt spisepause som en del af deres overenskomst, men spisepausen har ikke desto mindre været kutyme siden 1921.
Og nu vil de statsansatte altså have skrevet den ind i overenskomsten, og det kan virke som meget lidt. Herregud, en betalt spisepause. Men det er faktisk alvorligt.
For hvis staten – som er repræsenteret af Sophie Løhde – er parate til at fratage lønmodtagerne én ting, som der er vundet hævd på, hvad bliver så det næste, som Løhde og Venstre-regeringen kaster sig over? Så det er godt, at Flemming Winther og de andre lønmodtager-forhandlere er vågne.
For OK18 handler – for Løhde – ikke kun om overenskomster. Der handler også om værdipolitik og om at svække lønmodtagerne så meget som muligt. Staten sidder nemlig med med alle forhandlingsborde – om ikke andet så i ånden.
Det er også derfor, at der er pause nu indtil kl.14. Løhde skal nemlig officielt regne på det hele, men uofficielt tale med Løkke og de andre topfolk i Venstre. For hvad gavner Venstre bedst i den kommende valgkamp? Konflikt eller forlig? Dén vurdering alene vil nemlig bestemme, om Danmark skal ud i en historisk storkonflikt på arbejdsmarkedet.
Det kan syntes bizart således at lade et enkelt politisk partis muligheder for at beholde magten være den afgørende faktor for et helt samfunds trivsel – og det er også absurd, men omvendt er det typisk Lars Løkke.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Demokrati & Debat, Hverdagsliv i Danmark, Politik | Tagget arbejdsmarkedet, kommunerne, konflikt, Løhde, Løkke, Ok18, regionerne, spisepause, staten, storkonflikt, valgkamp, Venstre | Skriv et svar
Valgkamp i utide er en uskik
Udgivet den 15. april 2015 af admin
I går var der præcis fem måneder til at der senest skal være valg til det danske folketing. Alligevel er såvel medier som politikere for længst gået i gang med valgkampen.
Et eller andet sted giver det bare ikke mening. For med næsten fem måneder endnu, er det faktisk cirka 10% af en valgperiode tilbage. En periode, hvor der sker meget lidt politisk arbejde.
Det kan ikke foregå andre steder end på Christiansborg
Danmarksbloggen kender i hvert fald ingen arbejdspladser, hvor man kan køre på frihjul 10% af arbejdstiden – og således burde det heller ikke være på Christiansborg.
Dét ville klæde politikerne – og øge deres troværdighed – hvis de ventede med at føre valgkamp til valget reelt var udskrevet.
Der er også for mange vigtige sager at tage sig af i Danmark indtil da.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Demokrati & Debat, Politik | Tagget folketingsvalg, politikere, troværdighed, uskik, valget, valgkamp | 1 svar
25% (spild)tid inden valget
Udgivet den 8. oktober 2014 af admin
Så NU er der snart folketingsvalg, lyder det triumferende fra en sensationshungrende presse – og fra de politikere, der løber bagefter i det evigt-snurrende politiske hamsterhjul.
Gårsdagens Folketingsåbning var da også den sidste inden næste folketingsvalg, som skal finde sted senest midt i september 2015.
Der er altså næsten et helt år tilbage af valgperioden, hvis den får lov til at løbe samtlige fire år. Omregnet til procenter bliver det til næsten 25% af den tid, som en valgperiode i alt varer.
25%, som medier og en del politikere bruger til valg og valgkampagne istedet for at gøre noget ved Danmarks sager nu, hvor de sidder på Tinge.
Oversat til arbejdsmarkedet (som politikerne ellers elsker at sammenligne alt med) svarer denne praksis til, at man stopper med at arbejde henad torsdag eftermiddag. For nu er det jo snart weekend, og man skal også lade op til på mandag.
Jeg tror ikke, at mange arbejdspladser – såvel offentlige som private – ville acceptere en sådan praksis hos medarbejderne uge efter uge. Men i det politiske liv går det forrygende med at bruge den sidste fjerdedel af en valgperiode på at puste sig selv op og snakke om fx nøgler, som Løkke gjorde det i går.
Dét er skræmmende – især fordi vi taler om praksis hos de mænd og kvinder, der styrer Danmark. Det mindste vi burde kunne forvente var, at de arbejdede med Danmarks sager – og ikke deres eget gen- eller nyvalg – 100% af de fire år, som en valgperiode varer.
For i dag er mindst 25% ren spildtid.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Demokrati & Debat, Politik | Tagget Folketing, politikere, valg, valgkamp, valgperiode | 1 svar
Udgivet den 25. juni 2014 af admin
Folketinget er gået på sommerferie, folkemødet på Bornholm er slut – og agurketiden er så småt ved at indfinde sig her op mod skolernes sommerferie, der starter i næste uge.
Der er med andre ord noget mere roligt på den politiske arena end normalt – hvis altså man ser bort fra spillet om EU-posterne – og så lige de Konservative, der er begyndt at føre valgkamp her i agurketidens spæde start.
I nedenstående artikel fra DR kritiserer formanden for de Konservative Lars Barfoed nemlig Venstre og Lars Løkke – og siger, at Venstre fører socialdemokratisk politik, når de vil hæve bundskatten med 0,28 procentpoint:
“Problemet er, at alle efterhånden forsøger at klæde sig ud som socialdemokrater, fordi de mener, at det er der, vælgerne ligger,” siger Lars Barfoed i artiklen.
Noget af en udmelding, når man tager i betragtning, at Dansk Folkeparti stormer frem i alle meningsmålinger.
For jo, nok mister Venstre stemmer i øjeblikket – og Socialdemokratiet vinder stemmer. Men den helt store vinder i dansk politik i sommeren 2014 er Dansk Folkeparti – og det er ikke pga partiets skattepolitik, men snarere deres holdning til indvandrere og flygtninge og den såkaldte velfærdsturisme.
Danskerne er simpelthen bange for at miste velfærdsgoderne – og derfor stemmer så mange på Dansk Folkeparti. Og det vil fortsætte, indtil de gamle partier begynder at tage den frygt seriøst.
Og det gør man ikke ved at køre valgkamp i agurketiden, som De Konservative gør det i øjeblikket, hvor de prøver at skabe afstand mellem dem selv og Venstre, så det vingeskudte konservative parti kan få flere stemmer ved det folketingsvalg, der måske kommer til efteråret.
Men det ville istedet klæde de Konservative og alle de andre partier at komme ned af taburetterne og ud af Christiansborg og bruge agurketiden på at fortælle danskerne, at der er en anden – og bedre – vej end Dansk Folkepartis menneskefjendske og mørke version, når det drejer sig om at sikre det danske velfærdssamfund.
At vi sammen kan vælge fællesskabets og solidaritetens vej – og at det er en vej, der er så god, at selv skatten måske ikke behøver at blive hævet.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Demokrati & Debat, Politik | Tagget agurketid, Dansk Folkeparti, Konservative, Lars Barfoed, skat, socialdemokraterne, valgkamp, velfærdsgoder, Venstre | 1 svar
Den usynlige valgkamp er godt i gang
Udgivet den 8. april 2014 af admin
Den usynlige valgkamp er godt i gang – og nej, det er ikke valgkampen til Folketingsvalget i 2015, som der tænkes på. Den valgkamp er i øvrigt heller ikke spor usynlig, men er derimod dagligt nærværende i dansk politik og danske medier.
Nej, det er valgkampen til et valg, der kun ligger 1½ måned ud i tiden, som der tænkes på: Valget til EU-parlamentet og afstemningen om patentdomstolen.
Dén valgkamp ofres der ikke mange tanker på i den danske befolkning eller hos de danske medier.
“Herregud, der er så længe til – og det der EU-noget er så også langt væk,” kan man næsten høre både danskerne og medierne sige.
Men “det der EU-noget” har faktisk stor effekt på vores allesammens hverdag, så det er på alle planer en fordel at interessere sig for det europæiske samarbejde, uanset hvad man mener om EU.
For de emner, som man ved noget om, kan man også bedre forholde sig til.
Danmarksbloggen vil derfor opfordre alle til at søge mere viden om, hvilke kandidater, der stiller op til EU-parlamentet, hvad de står for, hvem de er i valgforbund med, hvem de samarbejder med nede i Bruxelles – og endelig at finde ud af, hvad den der patentdomstol er for noget.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Demokrati & Debat, Politik | Tagget EU, patentdomstol, valgkamp | 1 svar
Synlighed er alfa og omega for Lise Lotte Møller
Udgivet den 17. november 2013 af admin
Danmarksbloggen følger som bekendt formand for Socialdemokraterne i Vordingborg Lise Lotte Møller op til kommunalvalget, hvor hun skal bruge omkring 250 personlige stemmer for at være nogenlunde sikker på at få en plads i Vordingborg kommunes kommunalbestyrelse.
Valgkampen er gået ind i sin sidste, hektiske fase – også for Lise Lotte Møller, som bruger weekenden på at tale med vælgerne, samtidig med at hun deler roser, pølser og brochurer ud, både alene og sammen med hendes partikammerater, blandt andet socialdemokraternes borgmester-kandidat Martin Leider Olsen.
For det drejer sig om at være synlig, så vælgerne ved, hvem de skal stemme på. Sammen med sin mand har hun derfor også været ude og sætte endnu flere valgplakater op.
Danmarksbloggen har spugt Lise Lotte Møller, hvordan hun vil gribe de sidste valgkamps-dage an – og hvilke emner, som hun vil bruge krudt på.
Hvilke emner vil du sætte fokus på her til sidst i valgkampen?
Befolkningsvækst er et meget vigtigt emne. Vi skal have vækst i Vordingborg kommune, og alle vil gerne have børnefamilierne til kommunen. Men jeg tænker om ikke det istedet er en bedre idé at tiltrække 60-årige med god pension. I modsætning til de travle børnefamilier har mennesker, der er 60+, også tid til at være frivillige – og da vi lever længere i dag, varer det mange år, før de ”koster penge”.
Derudover skal vi gøre forholdene bedre for de mange virksomheder, som vi allerede har. Der er således over 2000 mikro-virksomheder i Vordingborg kommune. Så tænk, hvad det kunne betyde for Vordingborg kommune, hvis bare halvdelen af dem forbedrede deres økonomi og ansatte en person i deres lille firma.
Hvor vigtigt er det at være 100% synlig her til sidst i valgkampen?
Jeg tror, at det er meget vigtigt. Det er også derfor, at vi har sat flere plakater op. Der bliver lagt ekstra mærke til de plakater, der bliver sat op nu – frem for at alle sætter op på samme tid.
Og hvor vil du være synlig henne?
Ude på gader og stræder. Folk har mange spørgsmål nu. De vil gerne vide, hvorfor de skal stemme på lige præcis mig. Så det svarer jeg på efter bedste evne. Jeg bliver især spurgt om cykelstier, vindmøller og internet.
Har du kræfter til en ekstra slutspurt – og gemmer du på en kanin?
Energien er der – helt sikkert. Jeg kører nærmest på Duracell-batterier, føles det somom 🙂 . Og en kanin? Tja, det kunne være dejligt!
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Demokrati & Debat | Tagget Kommunalvalget, Lise Lotte Møller, Martin Leider Olsen, Socialdemokratiet, valgkamp, Vordingborg | 1 svar
Lise Lotte Møllers valgkamp i kroner og ører
Udgivet den 14. november 2013 af admin
Danmarksbloggen følger som bekendt formand for Socialdemokraterne i Vordingborg Lise Lotte Møller op til kommunalvalget, hvor hun skal bruge omkring 250 personlige stemmer for at være nogenlunde sikker på at få en plads i Vordingborg kommunes kommunalbestyrelse.
Hele og halve millioner til at føre valgkamp i de store kommuner samt skjult og ulovlig støtte i mange tusind kroners-klassen. De højtprofilerede kandidater jonglerer med rigtig mange penge i valgkampen her op til kommunalvalget.
Men hvordan ser det ud, når man kommer ud i rækkerne? Hvad koster Lise Lotte Møllers valgkamp? Og har hun råd til at have folk til at lave tingene for sig? Eller må hun selv sørge for sagerne?
Danmarksbloggen spurgte Lise Lotte Møller om de økonomiske detaljer og arbejdsmængden. Vi fik dog ikke svar på alt. Læs her:
Hvad koster din personlige valgkamp?
Den slags oplyser vi ikke.
Hvordan får du finansieret din valgkamp?
Det betaler partiet med penge, som partiet har fået gennem almindelig partistøtte.
Men jeg kan fortælle, at vi kun bruger de partipenge, som alle partier får ud fra deres medlemstal. Samt at vores vores kommunalbestyrelsesmedlemmer betaler 2% af deres honorar/løn til partiforeningen. (De nævnte 2% er selvfølgelig 2% fra honoraret/lønnen fra kommunalbestyrelsesarbejdet, red.)
Betaler du så noget selv?
Ikke i princippet. Som kandidat bruger du ikke dine egne penge til valgkamp. Vi har dog selv betalt trykning af navn på jakkerne, men ellers er jakker og trøjer gratis. Vi bruger visitkort og får roser til at dele ud.
Vi har dog lidt private udgifter.Jeg har blandt andet sat et banner op, som kostede 1500 kroner. Men mange kandidater har ingen udgifter. Vi ønsker ikke at føre en valgkamp, som kan blive en økonomisk belastning for vores kandidater.
Hvor mange timer bruger du om dagen på valgkamp?
Pt. alle timer, hvor jeg ikke er på arbejde. Jeg vil skyde på 7– 8 timer hver dag.
Hvor meget laver du selv?
Som mening kandidat laver du det meste selv. Dog er det mig som formand, der i samarbejde med valgaktivitets-formanden arrangerer det meste. Plus at jeg skal holde styr på hjemmeside, facebooksider, presse, pressemeddelelser m.m. Så jeg laver noget mere end de andre kandidater.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Demokrati & Debat | Tagget kommunalvalg, kroner, Lise Lotte Møller, valgkamp, Vordingborg | 1 svar
Bliver Lise Lotte Møller i Socialdemokratiet?
Udgivet den 5. november 2013 af admin
Danmarksbloggen følger formand for Socialdemokraterne i Vordingborg Lise Lotte Møller op til kommunalvalget, hvor hun skal bruge omkring 250 personlige stemmer for at være nogenlunde sikker på at få en plads i Vordingborg kommunes kommunalbestyrelse.
Men hvem er Lise Lotte Møller? Hvad vil hun, hvis hun bliver valgt? Og hvordan vil hun sørge for at blive valgt? Danmarksbloggen har stillet Lise Lotte Møller fem klassiske og fem skarpe spørgsmål.
De fem klassiske er:
1) Hvorfor er du socialdemokrat?
Jeg er født socialdemokrat. I min familie har alle været socialdemokrater. Jeg har dog været forbi det gamle VS, inden jeg for 18 år siden meldte mig ind i Socialdemokratiet. Jeg er socialdemokrat, fordi det for mig er partiet, der rummer alle, der sørger for, at de bredeste skuldre bærer mest, og at alle er med.
2) Hvorfor skal Vordingborg kommunes borgere stemme på dig?
Det skal de, fordi jeg vil arbejde for en positiv og innovativ udvikling af Vordingborg Kommune. Det er ofte sådan, at folk gerne vil have udvikling, men ikke tør forandring. Jeg mener, at udvikling og forandring er nødvendig, hvis Vordingborg skal gøre sig gældende.
Derudover er det vigtigt for mig, at vi har en forsat udvikling af vores folkeskole, indsats på ældreområdet og bedre infrastruktur. Det gælder både offentlig transport, kommunikation (internet og telefon) og gode veje at køre på.
3) Hvilke udvalg/områder vil du gerne arbejde med, hvis du bliver valgt?
4) Hvad vil du gøre for at blive valgt?
Jeg deltager så mange steder som muligt på gader og torve. Derudover er jeg gået i gang med at gå dør til dør i vores kommune, hvor jeg vil forsøge at besøge 400 – 600 hustande.
5) Hvor meget bruger du de sociale medier i valgkampen?
Jeg bruger Facebook. Alt hvad jeg laver, eller hvad vi laver som parti, det forsøger jeg at lægge på.
De fem skarpe er:
1) Hvis du selv skal vurdere: Hvor stor sandsynlighed er der for, at du bliver valgt?
Svært spørgsmål, men jeg tror på det. Ellers havde jeg ikke stillet op. Dog er vi mange kandidater til pladserne, og alle er jo gode og dygtige folk!
2) Hvem tror du, der stemmer på dig? Flest kvinder, flest mænd, ældre, yngre?
Kvinder stemmer ofte på kvinder – men vi er mange kvinder på listen! Jeg tror dog, at min vælgerskare er bred, da jeg både er ”indfødt” (min mor er fra Møn), og derfor er der mange ældre folk, der kender mig. Og så har jeg haft en del elever i skolen, som nu er blevet gamle nok til at stemme, og så er der deres forældre. Derudover er der kollegaer og naboer. Så det spænder vidt. Og nej, ingen bestemt gruppe, men jeg får nok flest stemmer på Møn.
3)  Vordingborg kommune er en stor kommune, og du bor på Møn. Er du så mere Møns kandidat end hele Vordingborgs kandidat?
Selvfølgelig er jeg den lokale stemme i kommunalbestyrelsen. Men jeg tror ikke på, at vi kan ødelægge en del af kommunen ved at bygge nyt et andet sted. Hver del af kommunen er unik – og hvis der bliver gjort en indsats ét sted, vil det smitte af på de omkringliggende områder.
4) Kan du love at blive i Socialdemokratiet valgperioden igennem – eller kunne du finde på at skifte parti?
ALDRIG. Som sagt er jeg født socialdemokrat. Hvis jeg er utilfreds, bliver jeg i partiet og kæmper indefra!
5) Kan du passe både dit fuldtidsjob og dit politiske hverv, hvis du bliver valgt?
Ja! Det kan andre, og det kan jeg også. Derudover er jeg kendt for mit høje aktivitetsniveau.
Næste afsnit om Lise Lotte Møller og hendes kamp for at komme i kommunalbestyrelsen kommer på torsdag, hvor Danmarksbloggen vil følge op, hvad Lise Lotte Møller har lavet i dag tirsdag d. 5. november og i morgen onsdag d. 6. november – og hvad hun skal lave torsdag d. 7. november – og hvorfor.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Demokrati & Debat, Hverdagsliv i Danmark | Tagget kommunalvalg, Lise Lotte Møller, spørgsmål, valg, valgkamp, Vordingborg | 1 svar
Bachelor-ministre vil skære i kandidatuddannelserne
Dansk Teater 300 år – og Holberg
Kulde og mørke forude …
50 kvinder på Kgs. Nytorv: Hvem kender du?
Zandra tanisha villafane til Dystopisk mareridt: Kun duer og måger er tilbage på Rådhuspladsen
Zandra tanisha villafane til Dystopisk mareridt: Kun duer og måger er tilbage på Rådhuspladsen
Daddy Dennis til Kærlighedens fire former – og så den femte kærlighed
bo til Kærlighedens fire former – og så den femte kærlighed
Sigrid Jonasson til En finanslov uden visioner